
ЗАПИСНИК
ЧЕТВРТЕ СЕДНИЦЕ ОДБОРА ЗА ЗДРАВЉЕ И ПОРОДИЦУ
ОДРЖАНЕ 25. НОВЕМБРА 2025. ГОДИНЕ


Седница је почела у 9, 00 часова.
            Седници је председавао др Муамер Бачевац, председник Одбора.
Седници су присуствовали чланови Одбора: доц. др Дарко Лакетић, прим. Др Нада Мацура, др Ненад Ристовић, др Слободан Милисављевић, др Иван Рајичић, др Лидија Шарац, проф.др Мирка Лукић Шаркановић, др Емеше Ури, Јелена Спирић, проф. др Снежана Ракић, проф.др Драган Делић и Марина Мијатовић. 
Седници Одбора су присуствовали заменици чланова Одбора: др Санела Страиновић (доц. сци. мед. Марија Здравковић) и Катарина Стојановић (др Радомир Бојовић).
Седници нису присуствовали чланови Одбора: др Борислав Антонијевић и Слађана Милетић, као ни њихови заменици.
             Седници Одбора су присуствовали: повереник др Михаило Јовановић, директор Кацеларије за информационе технологије и електронску управу, Александар Нелки, виши саветник у Канцеларији, Јелена Бојовић, директор Центра за четврту индустријску револуцију; из Министарства здравља: проф. др Ивана Сташевић Карличић, државни секретар, др Југослав Келечевић, помоћник министра, Сектор за здравствено осигурање,
Лидија Башић, виши саветник, Никола Радоман, самостални саветник и из Републичког фонда за здравствено осигурање Весна Латиновић, помоћник директора Сектора за здравствено осигурање.

      На предлог председника Одбора, једногласно, усвојен је следећи дневни ред: 
                                               
                                                         Д н е в н и   р е д
	
1. Разматрање Предлога закона о размени података, докумената и обавештења у случају наступања привремене спречености за рад коришћењем софтверског решења „е-Боловање- Послодавац“, који је поднела Влада, у начелу;

1. Разно.
	
	Одбор је без примедаба усвојио Записник треће седнице Одбора, која је одржана 12. јуна 2025.године.

	Прва тачка дневног реда: Разматрање Предлога закона о размени података, докумената и обавештења у случају наступања привремене спречености за рад коришћењем софтверског решења „е-Боловање- Послодавац“, који је поднела Влада, у начелу

Председник Одбора др Муамер Бачевац обавестио је присутне да је Влада РС поднела Народној скупштини овај предлог закона 7. новембра 2025.године и дао реч представнику предлагача закона.
Директор Кацеларије за информационе технологије и електронску управу, повереник др Михаило Јовановић је упознао Одбор са значајем и предностима предложене законске регулативе. Систем е-Боловање-Послодавац представља значајан корак ка модернизацији и унапређењу начина на који се размењују документи и подаци при обрачуну боловања, тиме што ће значајно смањити и олакшати администрацију у привреди, повећати ефикасност рада РФЗОа и смањити злоупотребу боловања. Такође, пацијенти више неће морати да иду до изабраног лекара да би узели документацију потребну за остваривање права на боловање и исту да носе до својих послодаваца. Достављање ове документације Фонду од стране послодавца се до сада обављало у папирном облику и представљало је велико административно оптерећење и за Фонд и за послодавца, што је често доводило до кашњења у исплатама зарада. Процењено је да су ти административни трошкови за привреду, будући да се све радило у папирима, износили између 750 милиона динара и 1 милијарде и 800 милиона динара на годишњем нивоу. Овај систем један је од најсложенијих система дигитализације у јавној управи Републике Србије. Он повезује послодавце, изабране лекаре и РФЗО, чиме омогућава поуздану и брзу размену података између свих учесника у овом великом процесу. Законски оквир у потпуности предвиђа заштиту података и приватности пацијената. Систем омогућава електронско подношење захтева за обрачун накнаде зараде и рефундацију и омогућава Фонду да обрађује електронске податке и доставља одлуке електронским путем. Процена је да годишње тих захтева према РФЗОу, боловања преко 30 дана, има око 150 хиљада. Послодавцима ће бити омогућено да електронским путем подносе приговоре на оцену изабраног лекара, да прате статус својих приговора, као и да траже поновно вештачење. Они ће бити обавезани да користе електронски поднете извештаје, прате статус својих захтева и жалби путем система и то од 1. јануара 2026. године, у чему ће им помоћи тимови предвођени Министарством здравља, РФЗОом и Канцеларијом. Једини изузетак су предузетници који запошљавају друга лица и они су обавезни да овај закон примењују од 1. јануара 2027. године. На крају излагања, подвукао је користи које овај систем обезбеђује за здравствени систем, послодавце и пацијенте. У домовима здравља се скраћује административни поступак, елиминишу се дупли уноси и грешке услед ручног уношења података о боловању, аутоматизује се генерисање дознака на крају месеца, као у случају оздрављења пацијената или његовог недоласка на преглед, олакшава се праћење детаља боловања кроз информациони систем и израда статистичких извештаја за Министарство здравља. Постоји директна информатичка веза са комисијама РФЗОа за здравствено осигурање чиме је олакшана размена података и медицинске документације. Пацијенти неће морати лично да носе своје потврде и дознаке о боловању, елиминисан је одлазак на додатне контроле због затварања боловања, а приказивање дијагнозе на потврди ће бити само на захтев запосленог. Послодавац не види ту дијагнозу, она је видљива само изабраном лекару и пацијенту. Послодавцима ће бити омогућено: ажуриран пријем и преглед података о отвореним и затвореним боловањима запослених, што ће им омогућити ефикасно радно планирање. Додао је да је овај закон прилика да реформишемо начин на који се до сада управљало боловањима и створимо ефикасније радно окружење за све запослене у Србији.
Државни секретар Министарства здравља проф. др Ивана Сташевић Карличић, као разлог за доношење овог закона истакла је дигитализацију здравствених услуга, која представља један од стратешких циљева Владе Републике Србије. Електронски сервиси који су до сада уведени, као што су електронски рецепт и електронски картон значајно су унапредили доступност, транспарентност и ефикасност здравственог система, а усвајањем овог закона процес дигитализације се наставља. Уводи се модерна, сигурна и једноставна процедура евиденције и верификације привремене спречности за рад. Као први циљ закона навела је потпуно укидање папирних потврда о боловању и прелазак на јединствену електронску евиденцију, у којој ће сваки податак о отварању, продужењу  и затварању боловања бити видљив у реалном времену, док ће комуникација између изабраног лекара, послодавца и Фонда бити аутоматска и транспарентна. Други циљ је спречавање злоупотребе коришћења боловања односно повећање контроле оправданости боловања, уз напомену да проблем лажних боловања утиче на смањење прилива страних инвестиција. Предложени електронски систем ће омогућити праћење образаца, бржу реакцију и сигурност да се право на боловање користи према медицинским индикацијама, а не као средство за избегавање радних обавеза. Трећи циљ је растерећење грађана и послодаваца. Овај закон доноси додатне бенефите за здравствени систем, од стандардизације процедура преко једноставније контроле од стране лекарских комисија до бржег и прецизнијег статистичког праћења болести и одсуства. Министарство здравља је приликом израде закона водило рачуна не само о заштити података о личности, већ и о усклађености предложеног закона са Законом о  здравственом осигурању. Увођење е- боловања важан је корак у правцу модернизације, растерећења грађана и лекара, повећања правне сигурности грађана, ефикаснијег, праведнијег и транспарентнијег система здравствене заштите, као и стварања предуслова за нове дигиталне сервисе.
У дискусији поводом ове тачке дневног реда учествовали су: проф. др Снежана Ракић, Марина Мијатовић, проф. др Драган Делић, др Нада Мацура, др Емеше Ури и доц. др Дарко Лакетић. 
	Проф. др Снежана Ракић упитала је шта ће бити са комплетном папирном документацијом која се води у болницама, не само оном повезаном са боловањем и да ли ће ту бити дуплих протокола. 
	Државни секретар Министарства здравља проф. др Ивана Сташевић Карличић, поводом претходног питања, навела је да се са документацијом у здравству поступа у складу са Законом о здравственој докумнтацији и евиденцијама у области здравства, небитно да ли су оне у папирној или дигиталној форми и додала да чување папирне докуменатације до даљњег остаје на снази.
Марина Мијатовић изнела је да јој није јасно зашто је за коришћење једне платформе потребан посебан закон, уместо да се донесе подзаконски акт или да се ова материја регулише у складу са већ постојећим законима, уз заштиту права осигураника на првом месту. Предложени закона види као један колапс заштите посебно осетљивих података јер је могућност обраде и руковођења подацима дата некоме ко нема та овлашћења по закону, Канцеларији која је ван здравственог система, уместо да то обавља РФЗО. Критички се осврнула на изнето да је предложени систем е-боловања важан корак у правцу транспарентнијег система здравствене заштите, јер транспарентност не сме да постоји када се говори о заштити података о личности. Затим, у овом предлогу закона наведено је да послодавац неће моћи да види медицинску документацију, док одлуку првостепене и другостепене лекарске комисије у којој се види и дијагноза и лечење, може да види. Не постоји прецизност одредаба и оне се могу широко тумачити, што није у корист пацијената. Ако је идеја предлагача да се смање лажна боловања, што је у интересу компанија, подвукла је да то не сме да се постиже угрожавањем безбедности података пацијената и додала да ће посланичка група којој припада тим поводом поднети амандмане.
Државни секретар Министарства здравља проф. др Ивана Сташевић Карличић, поводом претходне дискусије, истакла је да се приликом израде овог закона водило рачуна о заштити интереса пацијента и да концепт ИТ канцеларије не дозвољава увид у здравствене податке, те да је она само испоручилац информација и да заправо ниједан здравствени податак неће напустити здравствени систем. Сва законска регулатива која се односи на личне податке и на медицинску документацију не мења се овим законом и све процедуре остају исте, само сада у дигитализованом формату. Ни у одлуци коју лекарске комисије доносе, ни у дознакама, ни у потврдама лекара о привременој спречености за рад нема дијагнозе, те стога безбедност података није нарушена. Транспарентност подразумева да ће процедура унутар локалних здравствених система бити бржа и јаснија односно тачно ће се знати колико је боловања у реалном времену.
Директор Кацеларије за информационе технологије и електронску управу, повереник др Михаило Јовановић рекао је да је улога Кацеларије да обезбеди дигиталну платформу и размену података, те да овај информациони систем треба да повеже око 150 домова здравља, РФЗО и више стотина послодаваца. Подсетио је присутне да је ова канцеларија основана пре осам година са циљем да омогући дигиталну трансфорамцију и дигитализацију јавне управе у Србији односно да са информатичке стручне стране буде подршка министарствима при њиховој дигиталној трансформацији. Нагласио је да сви подаци везани за историју болести остају у здравственом систему.
          Проф. др Драган Делић навео је да дели бојазан од цурења информација ка особама које нису компететне јер досадашња пракса није уливала поверење. Занима га да ли је у изради овог закона учествовала струка, као што су специјалисти социјалне медицине., Сматра да је погрешна поставка назива овог закона јер се придаје већи значај послодавцу који је само једна карика у овом процесу. Најбитније је да пацијентима буде олакшана процедура и да се здравственим радницима смањи оптерећење административним пословима, имајући у виду да према подациа Батута лекари 30 % свог радног времена потроше на дознаке. Изнео је да он нема утисак да се толико времена троши на дознаке, али сматра да то свакако треба редуковати, као и административне трошкове. Додао је да се подаци добијени након примене овог система могу искористити за анализу, од стране РФЗОа и здравствених установа, како би се донели неки закључци у погледу боловања. Податак да 5,9% радника користе боловање на годишњем нивоу не оцењује као податак који упозорава нити је показатељ да радници лажно и неселективно користе право на боловање. Изразио је забринутост за имплементацију овог система, имајући у виду да је е-боловање успешно само у оним евроспким државама где постоји снажна, јединствена дигитална здравствена инфракструктура, док у државама са недовољно развијеним информационим системима, којима припада и Србија, ова примена доводи до већег административног оптерећења лекара, техничких проблема и одлагања обраде. Да би овај систем успео, неопходно је да се обезбеди јединствена државна дигитална платформа, да лекари и послодавци буду добро припремљени и обучени за ово, јер ће у супротоном бити доста нејсноћа у пракси.  
		Др Нада Мацура подржава предложени закон, модернизацију здравствених система, али је такође занима колико је до сада урађено на едукацији лекара с обзиром на то да је кратак рок до примене овог закона, од 1. јануара 2026. године, као и то да ли постоји проблем застареле електронске опреме код послодаваца.   
         	Доц. др Дарко Лакетић се осврнуо на претходне дискусије и рекао да разуме бојазан везану за функционисање овог система након доношења предложеног закона. Ипак, као неко ко је учествовао у доношењу Закона о правима пацијената, подсетио је да су након тог закона, наредни закони у здравству у потпуности били компатибилни са њим, као и да се од тада десила револуција у заштити права пацијената. Подсетио је да ни након примене Закона о здравственој документацији и евиденцијама у области здравства односно увођења е-картона и е-рецепта није било злоупотреба ни нежељених ефеката у пракси. Упутио је на члан 3. Предлога закона, који јасно дефинише размену здравствене документације која се односи на боловање, податаке о пацијенту између изабраног лекара, РФЗОа и послодавца. Указао је на важност непосредне комуникације између ових актера јер ће то суштински утицати на смањење кашњења у исплати и злоупотребу лажних боловања. Похвалио је рад Канцеалрије и додао да морамо пратити савремене токове и бенефите напретка цивилизације и имплементирати их у здравствени систем.
		Др Емеше Ури је похвалила предложени закон и увођење система е-Боловање-Послодавац, с обзиром на то да као лекар у примарној здравственој зашпити има искуство на издавању боловања у папирној форми, уз напомену да треба водити рачуна о заштити података пацијента. Сматра да се овим предлогом закона напокон наглашава значај рада изабраног лекара, који су иначе најмање награђивани, најмање важни и поштовани, а заправо они штите касу РФЗОа издавањем рецепата и боловања. Досадашња искуства коришћења е-картона, који постоје у већини домова здравља, позитивна су јер то олакшава процес рада, те верује да ће тако бити и са увођењем е–боловања. Лекари су до сада доста времена трошили на папирологију око боловања, можда не 30%, али јесу 20% свог радног времена. Додала је да електронски систем у здравству добро функционише и да је наша држава у том погледу на нивоу савремених земаља, а у вези са заштитом података пацијената нагласила је да се може проверити ко је злоупотребио електронски систем да провери нечију дијагнозу.
          	Марина Мијатовић упитала је представнике предлагача зашто није урађена процена утицаја на заштиту података, према члану 54. Закона о заштитити података о личности. Нагласила је да не сме да се дозволи да неко неовлашћено уђе у систем и види податке и додала да поуздано зна да наши подаци у здравственом систему нису закључани. Наиме, осам година је била чланица Савета за здравље у Београду и зна да су подаци били доступни и другим лекарима, не само лекарима одређеног пацијента. Сматра недопустивим да грађани могу да се увере да им подаци нису безбедни тек када неко неовлашћено уђе у систем. Навела је и да многе ставке у образложењу Предлога закона нису јасне, попут оне да у пракси пацијент често пропусти контролу или прекине лечење јер мора да се усредсреди на прибављање документације или да пацијент више не мора да заказује посебан преглед ради затварања боловања, јер лекар има увид у све неопходне податке и може да закључи боловање. Затим, папирна документација се још увек води паралелно са електронском. Слаже се да дигитализација унапређује систем, али не законом који је на штету пацијента. Критички се осврнула на овде изнет став да је у нашој земљи постигнута револуција у заштити права пацијената и подсетила да је Србија последња у Европи усвојила Закон о заштити права пацијената, као и да увек каскамо у свему. Постоје злоупотребе и цурења информација, здравствени подаци грађана су били јавно пласирани као вид казне за поједине, те пита ко сноси одговорност за то, ако не Канцеларија и додала да постоје и кривичне пријаве против злоупотребе података о личности.
 	Др Емеше Ури је поводом претходно изнетог питања о одговорним за цурење података о пацијентима, изнела став да су изабрани лекари одговорни за сваки податак који иде ка е-боловању јер они имају увид у сву документацију, док остали лекари специјалисти имају увид само у свој део лечења. Међутим, додала је да и она дели недоумицу у погледу заштите и закључавања тих података. 
Проф. др Снежана Ракић осврнула се на имплементацију е-крштеница, у чему је учествовала и додала да је и тада било повика на то, иако је то био велики помак и напоменула да у вези са тим ниједан податак до данас није процурио. Систем е-боловања оценила је као наставак дигитализације и нагласила да се наше друштво налази пред ером персонализоване дигиталне медицине, на коју мора бити спремно јер без дигитализације нема напретка. 
Директор Кацеларије за информационе технологије и електронску управу, повереник др Михаило Јовановић је додао да су током припреме овог предлога закона одржане четири јавне расправе, на којима је било између 50 и 100 учесника.  Сложио се да је дигитализација променила много тога, па и матичне књиге, које су до пре десет година биле у папирној форми. Подвукао је да су подаци у електронској форми безбеднији него у папирној, имајући у виду да за папирну форму не постоји никакав траг да је неко приступио подацима, док у дигиталном системима постоји траг и ко и када је приступао подацима. Лекари већ раде у локалним информационим системима и ову електронску информацију о боловању само треба да проследе послодавцима, тако да њима није потребна посебна обука за то. Највећа едукација је потребна послодавцима јер они имају нови систем и те обуке ће бити одржане. Не верује да ће бити препреке у коришћењу овог информационог система. У вези са поменутом проценом утицаја на заштиту података о личности, рекао је да је она готова и да ће бити објављена када се закон донесе, пре примене закона.
Поводом ове тачке дневног реда није било више предлога ни дискусије. Председник Одбора је закључио претрес о овом предогу закона и позвао чланове Одбора да се изјасне о Предлогу закона.
Одбор је, у складу са чланом 155. став 2. Пословника Народне скупштине, одлучио већином гласова (за 12, против 1, уздржан 1, од укупно 14 присутних) да предложи Народној скупштини да прихвати Предлог закона о размени података, докумената и обавештења у случају наступања привремене спречености за рад коришћењем софтверског решења „е-Боловање- Послодавац, у начелу.
 	
	Друга тачка дневног реда: Разно

Председник Одбора др Муамер Бачевац обавестио је да Одбору предстоји седница у појединостима о овом предлогу закона, као и разматрање Информације о раду Министарства здравља и пристиглих представки. Потом је поводом ове тачке дневног реда дао реч члановима Одбора.
 Јелена Спирић је изнела да је очекивала да ће тема на овој седници Одбора бити скорашња наредба Министарства здравља о увођењу треће смене у домовима здравља, која је у супротности са чланом 3. Одлуке о радном времену здравствених установа, којим се јасно наводи да је радно време домова здравља радним данима од 7.00 до 20.00 часова, а викендом од 8.00 до 18.00 часова. С тим у вези, упитала је којим актом је дефинисана трећа смена у домовима здравља и додала да је ова наредба чисто популистичка и да ће само додатно урушити здравствени систем, посебно ако се има у виду да су домови здравља у блокади, да постоје дуге листе чекања на операције кука и колена, на магнете, као и на то да се у болницама једу ''сплачине'' и да смо последњи у Европи по трансплантацији органа. Упозорила је на појаву која се дешава последњих годину дана, а тиче се смене професора и врхунских стручњака само зато јер не желе да буду припадници владајуће странке, коју овај одбор немо посматра. Изјавила је да власт деградира лекаре који одају пошту настрадалима у Новом Саду, које је овај режим и власт убила. Затим, упитала је зашто овај одбор није разматрао представке од априла 2024. до маја 2025. године, када је формирана Радна група за разматрање представки. Такође, зашто је представка НОРБСа, поднета је у септембру 2024. године, а којом су тражили додатна средства из буџета за 2024. годину, обрађена тек у јуну 2025. године. Средства за лечење ретких болести од 14,2 милијарде динара, тражена још 2022. године, нису одобрена, уместо тога је у ове сврхе и прошле и ове године из буџета одобрено само 10,2 милијарде динара и поред обећања власти да ће до 2027. године, ова средства бити увећана за 23,6 милијарди динара. Пита зашто нико не испуни обећану и најављену помоћ оболелима од ретких болести, посебно ако се има у виду да међу оболелима има највише деце. Затим, зашто овај одбор у септембру није одржао седницу и позвао представнике РФЗО, између остало поводом књиге професора др Драгана Делића,  као и поводом питања зашто се лекови за лечење срца и емболије плућа не ставе на позитивну листу лекова, јер исти коштају преко три хиљаде динара, због чега пензионери ни социјално угрожени не могу да се лече. 
Др Емеше Ури, поводом поменутог увођења треће смене у домовима здравља, објаснила је да су у мањим срединама изабрани лекари до сада радили и ноћу, јер ти домови здравља немају организоване посебне јединице хитне помоћи, тако да ова одлука Министарства здравља није новина у пракси за мање средине.
Проф. др Драган Делић сматра да је овај одбор морао да се састане пре разматрања буџета и да одржи седницу на којој би учествовали представници РФЗО-а и министарстава како би са члановима Одбора разменили мишљења, не као политички противници већ као људи који желе добро здравственом систему. Предложио је да се убудуће обавезно разматрају сва важна питања у здравству, уз напомену да би Одбор требало да има план и програм рада. 
Марина Мијатовић је додала да је Одбор требало да разматра буџет и да реагује на време и да утиче да се за оболеле од ретких болести повећају средства у буџету, посебно јер су лекови скупљи због чега ће мањи број пацијената ове године моћи да добије адекватну дијагностику и прилику да се лечи. 

Поводом ове тачке дневног реда није било више предлога ни дискусије.

   	Седница је завршена у 10,30 часова.

